Միրանդա Սինգս

**Միրանդա Սինգս** (), կատակերգական կերպար, որը հայտնի է դարձել համացանցում։ Ստեղծվել է 2008 թվականին։ Դրա հիմքում ընկած է ամերիկացի կատակերգու, դերասանուհի և Յություբի հայտնի դեմքերից մեկը՝ Քոլլին Բալինջերը։ Բալինջերն իր ՅուԹյուբի ալիքում ցուցադրում է անտաղանդ, եսասեր և ճկուն կերպարի տեսահոլովակները։ Այս տեսահոլովակներում էքսցենտրիկ, ինքնասիրահարված կերպարը շատ վատ երգում է ու պարում, քննարկում ներկայում տեղի ունեցող իրադարձությունները, որոնք նա չի հասկանում, ցույց է տալիս հիմար «պարապմունքներ», համագործակցում ուրիշ բլոգերների հետ և քննադատում իր անձնական քննադատներին՝ կարդալով ատելության նամակների օրինակներ, որոնք ուղղված են կերպարին։ Նա դրանց պատասխանում է «Haters Back Off!» արտահայտությամբ։

Բալինջերը ստեղծել է կերպարը ծաղրելու համար վատ, սակայն ինքնասեր երգիչներին, ովքեր կարծում են, որ իրենց տեսահոլովակները ՅուԹյուբում տեղադրելն օգնելու է իրենց մտնել շոու բիզնես։ 2016 թվականի հունիսի դրությամբ՝ «Miranda Sings» ՅուԹյուբի ալիքը հավաքել էր 1 միլիարդ դիտում և 6, 5 միլիոն հետևող։ «Daily American» թերթը Միրանդային անվանել է ՅուԹյուբի 7-րդ ամենահայտնի դեմքը։ «NewMediaRockstars»-ը նրա ալիքը ճանաչել է բոլոր ժամանակների համար 38 ալիքը։ Կերպարն ակտիվ գործունեություն է ծավալում նաև ուրիշ սոցիալական ցանցերում։

Սկսած 2009 թվականից, ի հավելումն իր համացանցային տեսահոլովակների, Բալինջերը սկսեց Միրանդա Սինգսի կերպարով ցուցադրել կատակերգական շոուներ սկզբում համեստ վայրերում, իսկ հետագայում թատրոններում Նյու Յորքում, Լոնդոնում և ուրիշ քաղաքներում, ԱՄՆ-ում, Միացյալ Թագավորությունում, Ավստրալիայում, Եվրոպայում, Կանադայում և այլն։ Նրա շոուները ներառում են Միրանդայի վատ երգեցողությունը և իր պատմությունները, ինչպես նաև շոուի ժամանակ նա լսարանի կամավորներին երգեցողության դասեր է տալիս, երգում է երաժշտական հայտնի դեմքերի հետ և ցուցադրում է կախարդական հնարք, որի ժամանակ նա երգում է, մինչդեռ նրա կոկորդում դանակ է խրված։ Կերպարը խաղացել է վեբ սերիալներում, ինչպես նաև «Վիքտարիուս» հեռուստաշոուի մեկ դրվագում։ 2014 և 2015 թվականներին Բալինջերը ներկայացվել է «Teen Choice» մրցանակների համար իր Միրանդայի տեսահոլովակների համար, հաղթելով 2015 թվականին։ Նա նաև ներկայացվել է 2015 թվականի «Streamy» մրցանակի համար, հաղթելով մեկը։ 2014 թվականին նա հայտնվել է «Comedians in Cars Getting Coffee»-ի մի դրվագում և «The Tonight Show»-ում։ 2015 թվականի հուլիսին նա թողարկել է «New York Times»-ում առաջին հորիզոնականը զբաղեցրած գիրք, գրված Միրանդայի անունից, «Selp-Helf» անվանումով։ Միրանդան *Netflix*-ի *Haters Back Off* սերիալի գլխավոր հերոսն է։

## Նկարագրություն
### Յություբյան տեսագրություններ
Սկսած 2008 թվականից Բալինջերն ավելի քան 500 տեսագրություն է տեղադրել իր «Miranda Sings» Յություբի ալիքում։ Կերպարն այն տեսահոլովակների երգիծանքն է, որոնցում մարդիք ամեն ինչ վատ են անում, սակայն եսասեր են և շարունակում են երգել և նման բաներ կատարել չնայած իրենց քննադատողների խոսքերին։ Միրանդան ենթադրաբար երիտասարդ աղջիկ է, ով տնային ուսուցում է ստացել և դեռ ապրում է իր մոր և քեռիի հետ։ Նա ինքնահավան է, մանկամիտ և կախվածություն ունի շոու բիզնեսում հայտնի դառնալու մտքից։

Տեսագրություններում Միրանդա կերպարը երգում է ոչ մաքուր, բայց բնականին նման ձայնով և հայտնի երգերի քավերներ է անում։ Երբեմն նա քննարկում է ներկայիս դեպքերը, որոնք նա չի հասկանում, տալիս է հիմար «պարապմունքներ» (tutorials) և այլն։ Նա ունի շատ ինքնահավան վերաբերմունք։ «The Times»-ը կերպարին նկարագրում է որպես ինքնահավան կերպար, որը քննադատության նկատմամբ իմունիտետ ունի։ Նրա տեսագրությունները ցուցադրում են Միրանդայի տկարամտության զարգացումը։ Այն դիտորդներին, ովքեր տեսագրությունները լուրջ են ընդունում և քննադատական մեկնաբանություններ են կատարում, Միրանդան պատասխանում է «Haters Back Off!» արտահայտությամբ, ասելով այս քննադատներին, որ «նրանք նախանձում են իրեն» և «նրանք իրեն հայտնի են դարձնում»։

Կերպարն ունի էքսցենտրիկ դիմագծեր, ինչպիսիք են նրա շարժվող հոնքերը և ծուռ ծիծաղը։ Նրա գլուխը մշտապես թեքված է, նա ունի արտասանության սխալներ, և իր արտասանության մեջ շատ է օգտագործվում «Գ» հնչյունը։ Երգի տեքստի այն բառերը, որոնք նա մոռանում է, իմպրովիզ է անում։ Նա կրում է վառ կարմիր շրթներկ և հագնում է իրեն անհամապատասխան, մոդայից դուրս շորեր (ինչպիսիք են տղամարդու շապիկը և կարմիր տաբատը), և հաճախ շատ ծիծաղելի ձևով է պարում այն երաժշտության տակ, որը նա ներկայացնում է։ Նրա ճակատի մազերը երկու կողմից հավաքված են դեպի հետ՝ դեմքը առավելագույնս բացելու համար։ Հասարակության և բարոյախոսության իր տեսակետերը քաղաքականորեն ոչ ճշգրիտ են, և նա ցուցադրում է ուժեղ հակակրանք ցանկացած կասկածելի բանի վերաբերյալ, ինչը նա անվանում է «porn»։ Տեսագրությունների մի մասը ցույց է տալիս նրան՝ երգելիս հայտնի երգիչների կամ նվագողների հետ։ Սկսած «2013» թվականից, Միրանդան հաճախ համագործակցել է յություբյան այլ դեմքերի հետ, համարյա թէ միշտ հավաքելով միլիոնավոր դիտումներ։ «People» ամսագիրը ցուցադրել է Միրանդայի, Թայլեր Օքլիի և Բեթանի Մոտայի համագործակցումը։ Մինչև 2013 թվականի մարտը, նրա յություբյան ալիքի դիտողների թիվը հարաբերականորեն քիչ էր, բայց այդ ամսում, նրա հետևողների թիվը հասել է 150, 000-ի և սկսել է աճել շատ ավելի արագ։

### Կենդանի կատակերգական գործունեություն, վաղ տարիներ
Սկսած 2009 թվականի ապրիլից, ի լրացումն իր համացանցային տեսագրություններին, Միրանդա Սինգսն ունեցել է կենդանի կատակերգական ներկայացումներ սկզբում փոքր վայրերում, այնուհետև թատրոններում Նյու Յորքում, Լոս Անջելեսում, Չիկագոյում, Լոնդոնում, Տորոնտոյում, Ամստերդամում, Սիդնեյում և այլ քաղաքներում։ 2009 թվականին «BroadwayWorld.com»-ը Միրանդային անվանել է «թատրոնի ամենակրքոտ և տարօրինակ աստղը»։

Կենդանի կատակերգական ներկայացման սկզբում Բալինջերը ներկայանում է իր կերպարով և այնուհետև վերափոխվում է Միրանդայի։ Միրանդան երգում է փոփ հիթեր իր «ոչ մաքուր» ձայնով, տալիս է երգեցողության կամ դերասանական դասեր «Broadway»-ի կամ «West End»-ի աստղերին, ինչպիսիք են Սաթթոն Ֆոսթերը և Էնդրյու Ռեննելլսը, և փոփ աստղերի, ինչպիսին է Արիանա Գրանդեն, որոնցում նա քննադատում է աստղերի կատարումները, ասելով, որ նրանք ավելի լավ է դուրս գան շոու բիզնեսից։ Ինչպես նաև վրդովված կարդում է «ատելության նամակները», որոնք նա ստացել է և համագործակցում է իր ունկնդիր կամավորների հետ և այլն։ Իր տոնական ներկայացման ժամանակ, ի լրացումն վերևում գտնվողներին, Միրանդան ծրագրին ավելացրել է «ամանորյա ներկայացումը»։

Որպես կերպարի անհեթեթ գոռոզության օրինակ, Միրանդան հաղորդել է իր ավելի վաղ ներկայացումներում, որ նա ակնկալել է խաղալ Էլֆաբայի դերը «Wicked»-ում։ 2009 թվականի ընթացքում, որպես իր կատարման մի մասը, նա հայտարարել է, որ ցանկացել էր հանդիպել Չեյեն Ջեկսոնի հետ (չհասկանալով, որ նա համասեռամոլ է) կամ գտնել ուրիշ սիրեցյալ, ով պետք է լինի տաղանդավոր և հայտնի։ Նրան նկարահանել են Ջեկսոնի հետ «Broadway on Broadway»-ում 2009 թվականին։ 2010 թվականին նա իր տեսագրություններում և կենդանի կատակերգական ներկայացումներում հաղորդել է, որ Ջեկսոնը այլևս իր սիրեցյալը չէ (որովհետև նա երբեք Միրանդային հանդիպման չի կանչել), և այդպիսով նա փնտրում էր նոր, հայտնի, տաղանդավոր, հմայիչ սիրեցյալ, ինչպիսիք են Զաք Էֆրոնը և Ջասթին Բիբերը։ 2013 թվականին Բալինջերը սկսել է տեսագրություններ՝ տեղադրել Ջոուի Գրասսեֆայի հետ հանդիպելու վերաբերյալ։ Բանը նրանում է, որ Միրանդան չի կարողանում արտասանել Ջոուիի ազգանունը։ Միրանդան հաղորդել է, որ նրանք նշանված են, բայց նա ունի մի քանի ուրիշ սիրեցյալներ, ում նա անվանում է «baes»

2009 թվականին Միրանդան հայտարարել է, որ նա մոդել է, ինչպես նաև երգչուհի/դերասանուհի/պարուհի։ Սկսած 2010 թվականից, նա իր հմտությունների շարքին ավելացրել է «կախարդանքը»։ 2010 թվականից նրա կենդանի կատակերգական ծրագիրը սկսել է ներառել «կախարդական հնարք», որի ընթացքում նա երգում է, և նրա կոկորդի մեջ դանակ են խրում։ Կատակը դրանում է, որ նա ավելի լավ է երգում, երբ դանակը խրված է լինում իր կոկորդի մեջ։

### Կենդանի կատակերգական գործունեություն. 2013 թվականից մինչ օրս
մինի|ձախից|Բալինջերը բացում է Միրանդա շոու իր կերպարով 2014 թվականին
Իր 2014 թվականի «Selp Helf» շրջագայության ժամանակ նա սովորեցրել է իր (իգական սեռի) ունկնդիրներին, թէ ինչպես գտնել սիրած տղամարդուն՝ Միրանդային նմանվելու միջոցով։ Միրանդան հաշվի էր առնում իր լսարանի կարծիքը, և համագործակցում էր իր ունկնդիրների հետ։ Նա կատարում էր ցանկացած բան, ինչ լսարանն էր ասում, և նույնիսկ իմպրովիզ էր անում։ Բալինջերը՝ Միրանդային կերտող հանճարը, այնքան համոզիչ է իր դերում, որ դու մոռանում ես, որ Միրանդան և Քոլլինը նույն մարդն են և որ այդ կարմիր շրթներկի տակ նորմալ մարդ է թաքնված։ Միրանդայի շոուները ներկայացվում են այնպիսի ձևով, որ ծնողներին և երեխաներին ծիծաղեցնում է։ Ինչպես Միրանդան միշտ ասում է, նա հայտնի է ծնվել, պարզապես մարդիք միայն հիմա են դա իմացել։ Նրա շոուներն ավելի խորն են, քան սկզբում երևում է։ Նա զվարճալի է և լավ օրինակ է ծառայում աղջիկների համար։ Երգիծանքն այդքան էլ շլացուցիչ չէ, բայց այն, ինչն այն հաղորդում է անժխտելիորեն դրական է և զվարճալի։ Շոուներն այնքան զվարճալի են, որ երբ Միրանդան ցանկանում է կամավորներ հրավիրել բեմ, համարյա բոլորի ձեռքերը բարձրացած են լինում։

Բալինջերը Միրանդայի շոուներ է տվել 57 քաղաքներում իր 2014 թվականի «Selp Helf» շրջագայության ընթացքում։ Նրա 2015 թվականի գարնան շրջագայության անվանումը եղել է «Miranda 4 Precident»։ Դրա կոնցեպտը դրանում էր, որ Միրանդան ծնվել է նախագահ դառնալու համար և 2015 թվականին կրկին իր նախագահի թեկնածությունն է առաջադրել «ամբողջ աշխարհին օգնելու համար»։ Այս շրջագայության ժամանակ նա քննարկում էր տարբեր տարաձայնություններ և ցուցադրում էր, թէ նա ինչպես է ավելի տաղանդավոր, քան իր հակառակորդները։ 2015 թվականի օգոստոսին Միրանդայի «Ամառային ճամբար» շրջագայությունը ներառում էր սարսափելի պատմություններ, մի շարք խաղեր, ընկերության ձեռնաշղթաներ և այլն։ Այն նաև ներառում էր Բալինջերի ընտանիքի անդամներին, ընկերներին և ամուսնուն՝ Ջոշուա Դեվիդ Էվանսին։ 2015 թվականի սեպտեմբերին Միրանդան «Just for Laughs» փառատոնի հաղորդավարն էր Տորոնտոյում, Օնտարիո, Կանադա, իսկ դեկտեմբերին Բալինջերը թողարկել է իր բեմային ներկայացումներից մեկի ֆիլմ տարբերակը «Vimeo»-ում, «Miranda Sings։ Selp Helf» անվանումով։

Միրանդան եղել է նաև «LaughFest» փառատոնում Միչիգանում 2016 թվականին, որտեղ մեկնաբանողներից մեկը նշել է, որ ներկայացված նյութը ոչ միայն մեծերի, այլ նաև ավելի երիտասարդ ունկընդիրների համար է։ 2016 թվականի նոյեմբերին նա շրջագայելու է որպես Միրանդա ԱՄՆ-ում, Անգլիայում, Իռլանդիայում, Գերմանիայում և Դանիայում։

## Կերպարի ծագում
Միրանդային ստեղծողը՝ Քոլլին Բալինջերը կերպարի բնավորության մի մասը ստեղծել է երիտասարդ աղջիկների հիման վրա, ում նա գիտեր քոլեջից։ Նա ասել է Լոնդոնի «The Times» թերթին. «Այնտեղ շատ աղջիկներ են եղել, ովքեր մտածում էին, որ իրոք տաղանդավոր էին, և նրանք...շատ կոպիտ էին և նյարդայնացնող...հետո ես տեսա բոլոր այդ աղջիկներին ՅուԹյուբում, երգելիս իրենց ննջասենյակներում և փորձելով հայտնի դառնալ անտեղյակ այն փաստից, որ նրանք իրականում սարսափելի էին»։ Բալինջերն ասել է «Ես կարծում էի, որ դա շատ հիմար էր, որովհետև չէի մտածում, որ ՅուԹյուբի միջոցով հնարավոր է հայտնի դառնալ»։ Սկզբում, Միրանդայի տեսահոլովակները պետք է լինեին ուղղակի կատակ Բալինջերի ընկերների միջև։ Բալինջերի ՅուԹյուբի ալիքը քիչ ուշադրություն էր գրավում մի տարի շարունակ, բայց 2009 թվականի մարտին նա տեսագրություն է տեղադրել «Free Voice Lesson» (անվճար երգեցողության դաս) անվանումով, որը դարձել է սենսացիա։ Տեսագրությունը ներառում է այնպիսի երգեցողության խորհուրդներ, որոնցից ցանկացած երգի ուսուցիչ խորհուրդ կտա խուսափել։ Կերպարի՝ ավելի ու ավելի հայտնի դառնալուն պես Բալինջերը կերպարի բնավորության մեջ սկսել է փոփոխություններ մտցնել` հիմնվելով քննադատների բացասական մեկնաբանությունների վրա՝ կերպարն ավելի էքստրեմալ դարձնելու համար։ Քննադատներին նա պատասխանում էր «Haters Back Off» (Ատողներ, հետ քաշվեք) և «Haters Make Me Famous» (Ատողներն ինձ հայտնի են դարձնում) արտահայտություններով։ «Մարդիք ծաղրում էին իմ մազերը, և ես սկսեցի դրանք ավելի դարձրել։ Ես վերցրել եմ այն, ինչ մարդիք ատում էին և չափազանցրել եմ հաջորդ տեսագրությունում»։

մինի|ձախից|Բալինջերը՝ Միրանդայի ստեղծողը և ալթեր էգոն, 2012
Բալինջերը չէր իմանում, թէ ինչ անել իր նոր ձեռք բերված համացանցային հայտնիության հետ, բայց 2009 թվականի ապրիլին Ջիմ Քրուսոն նրան հրավիրել է հանդես գալ Միրանդա կերպարով իր «Cast Party» շոուում՝ «Birdland» ջազ ակումբում, որը գտնվում է Նյու Յորք քաղաքում։ Բալինջերն ասում է. Ես՝ իմ սենյակում նկարված մեկուկես րոպեանոց տեսագրություններից անցում եմ կատարել դեպի մեկուկես ժամանոց կենդանի ներկայացումներ։ «Broadway theatre»-ի անդամները գովաբանել են Միրանդայի տեսագրությունները և ցանկանում էին Միրանդայի կենդանի շոուների մի մասը լինել։ Ֆրենկի Գրանդեն, ով այն ժամանակ «Mamma Mia!»-ի աշխատակազմում էր, Բալինջերին հրավիրել էր միանալ «Minskoff» թատրոնի աշխատակազմին որպես Միրանդա։ Հետագայում, «Broadway»-ի դեմքերը, որոնցից է Լին-Մանուել Միրանդան, տեսագրություններում հանդես են եկել Միրանդայի հետ։ Բալինջերին նաև հրավիրել էին ներկայանալ Լոնդոնում։ 2010 թվականին, «Leicester Square» թատրոնում, Միրանդան ցուցադրել է երգեցողության դասեր և ներկայացումներ Լիան Ջոնասի, Սքարլետ Սթրելլենի, Դանիել Բոյզի, Ջուլի Ազերթոնի և այլ աստղերի հետ, ինչպես նաև *Naked Boys Singing*-ի, *Wicked*-ի և *Les Misérables*-ի աշխատակազմերի հետ։ Սկսած 2009 թվականի ամառվանից, Միրանդա Սինգսը նաև եղել է ռադիոում, հեռուստատեսությունում և համացանցային հարցազրույցներում։

Միրանդայի կերպարը բացասական մեկնաբանություններ է ստանում այն դիտորդներից, ովքեր կարծում են, որ դիտում են իրական լուրջ տեսագրություն։ Բալինջերը նշել է. «Ամբողջ պատճառը, որ Միրանդան հայտնի է դարձել, դրանում է, որ մարդիք ծաղրում էին նրա՝ հիմար լինելը։ Եթե ես ատելության նամակներ չստանաի, ես ոչմի աշխատանք չէի ունենա»։ Օնլայն քննադատները այնքան դաժան էին, որ Միրանդան դարձել է «anti-bullying movement»-ի (հակաահաբեկչական շարժում) հերոսը։ Նրա երիտասարդ երկրպագուները կերպարը համարում են զորացնող և ներշնչող, որովհետև նրանք տեսնում են «զուսպ հագնված աղջկա, ով անում է այն, ինչ իրեն դուր է գալիս, մեծ ուշադրություն է գրավում և ունի բարձր ինքնագնահատական»։ Միրանդան նաև սովորացնում է, որ «հայտնի աղջիկները անպայման պետք չէ լինեն նորաձև։ ...Ոչ մեկից մի վախեցիր...»։

*The Times*-ը մեկնաբանել է. «Նրա աշխատանքն ունի նաև ուրիշ, ավելի քաղցր կողմ։ Միրանդան սիրում է երգել և, չնայած երգիծանքին, կամ միգուցե դրա պատճառով, այն դառնում է մի բան, ինչ բոլոր մարդիք սիրում են անել, և ինչ մարդիք անում էին մինչև խոսքի և լեզվի հայտնագործումը։ Հենց երգեցողության կատարման ձևը, ինչքան էլ սարսափելի այն չի հնչում, ստիպում է մեզ լավ զգալ»։ Միրանդան ասել է. «Սկսած այն ժամանակվանից, երբ ես հայտնի եմ դարձել, բոլորը սկսել են ավելի ու ավելի շատ երգել և ավելի ու ավելի շատ երաժշտություն լսել, որովհետեվ բոլորը ցանկանում են ինձ նմանվել»։ Բալինջերն ասում է, որ առավելագույն հաճույքը նա ստանում է իր կենդանի ներկայացումներից։

## Այլ գործունեություն
2009 թվականին Բալինջերը թողարկել է Ամանորյա մինի ալբոմ՝ «Christmas With Miranda Sings» անվանումով։ 2010 թվականին նա եղել է Nightlife մրցանակաբաշխությունում, և Միրանդան ներկայացրել է մի մրցանակ *Choice* մրցանակաբաշխությունում Կալիֆորնիայում։ Հետագայում, այդ նույն տարում «Rose Center» թատրոնում Միրանդան վարել է *Broadway Memories* համերգը, որի ժամանակ նա երգեցողության դասեր է տվել Սաթոն Ֆոսթերին։ Նույն տարում, Միրանդան նկարահանվել է *Apartment Red* վեբ սերիալի մի դրվագում։ 2010-2012 թվականներին Բալինջերը տեսագրություններ է տեղադրել մեկ այլ ՅուԹյուբի ալիքում, Mirandavlogz, որտեղ Միրանդան ընդունում էր տարբեր համացանցային մարտահրավերներ, որոնցից է cinnamon challenge մարտահրավերը։ Միրանդան կա Քրիս Փասսեյի *Self Taught, Still Learning* ալբոմի 2 թրեքում։ Կերպարը նաև եղել է 2012 թվականի կատակերգական ֆիլմում, որի անվանումն է *Varla Jean and the Mushroomheads*։

Միրանդան նկարահանվել է Նիքելոդիոնի Վիքտարիուս սերիալի երրորդ եթերաշրջանի հատուկ դրվագում՝ «Tori Goes Platinum» անվանումով, որի տևողությունը մեկ ժամ է, և որը առաջին անգամ ցուցադրվել է մայիսի 19-ին, 2012 թվականին։ Դրվագում Միրանդան մի մրցանակաբաշխությունների շոուի մասնակիցներից մեկն է, և երգում է «Freak the Freak Out» երգը։ Ինչպես նաև 2012 թվականին նա հարցազրույց է վերցրել Նիքելոդիոնի աստղ Ժենետ Մաքարդիից և անց է կացրել վարպետության դասեր Բոսթոնի երեխաների թատրոնում։ Կերպարը նկարահանվել է 2012 թվականի *Dr. Fubalous* վեբ սերիալի վեցերորդ դրվագում։ 2012 թվականին նա նաև վլոգ է արել դրա մասին, որ ցանկանում է իր թեկնածությունը առաջադրել Ամերիկայի Միացյալ Նահանգների նախագահի պաշտոնի համար՝ ցուցադրելու համար կարևոր կուսակցություններից առաջադրված թեկնածուների ալթերնատիվը։ Մեկ այլ վլոգում, նա ցուցադրել է իր ընկերության հարթակը։ Նա նկարահանվել է Ավստրալիական *Dance Chat* վեբ սերիալի առաջին դրվագում, և անվճար համերգ է տվել Ռոդ Այլենդի Community College-ում Չարլզ Սալիվանի ֆոնդի համար (Արվեստ և Հումանիտար գիտություններ)։ Միրանդան նկարահանվել է 2014 թվականի դպրոցական տեսագրությունում, որը հավաքել է ավելի քան 6 միլիոն համացանցային դիտում։

Բալինջերը հանդես է եկել որպես Միրանդա «Comedians in Cars Getting Coffee»-ի 5-րդ եթերաշրջանի «Happy Thanksgiving Miranda» դրվագում։ Ջերի Սեյնֆելդը Միրանդային անվանել է «շատ լավ զարգացած կերպար...այնքան ծիծաղելի ինձ համար, որքան...իմ դստեր համար, ով 13 տարեկան է։ Այս դրվագը մեր լավագույն դրվագներից է»։ «Mediaite»-ը համաձայնել է, գրելով. «Իր 5-րդ եթերաշրջանում, Ջերի Սեյնֆելդի շոուն շարունակեց լինել ամենավայելիչ օնլայն շաբաթական դեպքերից մեկը համացանցում։ Նրա փորձությունը Միրանդա Սինգսի հետ կարևոր էր»։ «Uproxx»-ը Բալինջերին համեմատել է Էնդի Քաուֆմանի հետ, դրվագն անվանելով «լավ, զվարճալի փորձություն»։ 2014 թվականի դեկտեմբերի 1-ին Բալինջերը հայտնվել է *The Tonight Show*-ում որպես Միրանդա և խաղացել է «Pictionary» Ջիմմի Ֆելլոնի, Մարտին Շորթի և Ջերի Սեյնֆելդի հետ։ «Us Weekly» ամսագիրն այդ հատվածն անվանել է «ամենազվարթ խաղային երեկոն», «Entertainment Weekly»-ն այն անվանել է «հետաքրքիր խաղ»։ *People* ամսագիրը գրել է. «Այն ամենահրաշալի *Pictionary* խաղն է, որ դուք տեսնելու եք այս եթերաշրջանում»։ 2015 թվականի սկզբներին նա նկարահանվել է Լանս Բասսի երաժշտական տեսահոլովակներից մեկում և *The Grace Helbig Show*-ում Ջիմ Փարսոնսի հետ։ 2015 թվականի հունիսին Միրանդան հայտնվել է *People* ամսագրում։ Հունիսին և հուլիսին, նա իր իրական կերպարով, ինչպես նաև որպես Միրանդա հանդես է եկել *How to Makeup* 6 սերիանոց գեղեցկության մասին սերիալում, *I Love Makeup* ՅուԹյուբի ալիքում, նկարահանված *Collective Digital Studio*-ի կողմից։

Կերպարն ակտիվ գործունեություն է վարում սոցիալական ցանցերում, ինստագրամում ունենալով ավելի քան 4.9 միլիոն հետևողներ, թվիթթերում ունենալով ավելի քան 2.3 միլիոն հետևողներ, և ավելի քան 1.8 միլիոն լայք Ֆեյսբուքում։ *BuzzFeed*-ը Միրանդային անվանել է «Թվիթթերի թագուհի»։ 2015 թվականի հուլիսին նա թողարկել է գիրք (Selp-Helf), հրատարակված «Simon & Schuster»-ի կողմից, որը գիրքն անվանում է «անօգուտ, պարզ, զվարճալի «ինչպես ինչ-որ բան անելու» տեղեկագիրք»։ Այն բաղկացած է 240 էջից, հիմար խորհուրդներից, նկարներից և Բալինջերի ու իր եղբոր՝ Քրիստոֆերի արվեստի գործերից։ Այն նաև ներառում է Միրանդայի խորհուրդները այնպիսի հիմար բաների վերաբերյալ, ինչպիսիք են սերը, ֆինանսները, դիետան, մարմնի վարժությունները և նորաձևությունը։ Նախնական վաճառքների ժամանակ *Vanity Fair* ամսագիրը Միրանդային անվանել է «Ամերիկայի նորագույն ամենապահանջված հեղինակ»։ Գիրքը ելույթ է ունեցել առաջին հորիզոնականում *Publishers Weekly*-ի «կոշտ շապիկով վավերագրական բեսթսելլերների» ցուցակում, և *New York Times*-ի բեսթսելլեր ցուցակում, և զբաղեցրել է 6-րդ հորիզոնականը *USA Today*-ի «բեսթսելլեր գրքերի» ցուցակում։ Այն եղել է *Times*-ի բեսթսելլերների ցուցակում 11 շաբաթ իրար հետևից, և եղել է նրանց ամսական «հումորային բեսթսելլեր» ցուցակում 2016 թվականի մայիսին։ Միրանդան թողարկել է խաղ սմարթֆոնների համար, (որում որոնում են առարկաներ), ստեղծված *Games2win*-ի կողմից, *Miranda Sings vs Haters* անվանումով, որը դրական արձագանքներ է ստացել և 2015 թվականի դեկտեմբերի 3-ի շաբաթվա մեջ եղել է ԱՄՆ-ի *iTunes*-ի top ցուցակում։

Բալինջերը որպես Միրանդա նկարահանվել է 2016 թվականի *YouTube Red*-ի «Prank Academy» դրվագների շարքում։ Նա հանդես է գալու որպես Միրանդա *Netflix* հեռուստաալիքի 8 սերիանոց սերիալում (Haters Back Off), որի միտքը զարգացրել են Բալինջերն ու իր եղբայրը՝ Քրիստոֆերը։ Այն Միրանդայի էվոլյուցիայի, ընտանեկան կյանքի, իր հայտնիությունը և տաղանդները ցուցադրելու համար գործադրված ջանքերի մասին է, և դրա մասին, թե նա ինչպես է դարձել ՅուԹյուբի աստղ։ *Haters Back Off*-ը նկարահանվել է Վանկուվերի մոտակայքերում, որը փոխարինում է Միրանդայի բնակավայրը՝ Տակոման։ Այն ըստ ծրագրի համաշխարայնորեն ցուցադրվելու է հոկտեմբերի 14-ին, 2016 թվականին։ Միրանդան ցուցադրվում է *Variety* ամսագրի շապիկին, ինչպես նաև շոուի մասին մի հոդվածում, 2016 թվականի հունիսին։

## Ընդունումը լսարանի կողմից
Սկսած 2009 թվականի սկզբներից՝ Բալինջերի կերպարն արժանացել է լայն ճանաչման, մասնավորապես (արմատապես) երաժշտական թատրոնի երկրպագուների միջև։ Հետագայում, նրա երկրպագուների շրջանակը սկսել է տարածվել դեռահասների միջև։ Նրա կենդանի կատակերգական ներկայացումները սկսել էն պահանջվել տարբեր թատրոններում Նյու Յորքում (Birdland ջազ ակումբ, Best Buy թատրոն), Լոնդոնում (Ambassadors թատրոն, Leicester Square թատրոն)<, Ավստրալիայում և այլ վայրերում Հյուսիսային Ամերիկայում, Բրիտանիայում, Սկանդինավիայում, այնպիսի վայրերում, որտեղ հրավիրված են իր դեռահաս երկրպագուները, ովքեր իրենց անվանում են «Mirfandas» (Միրֆանդաներ)։ Սկսած 2010 թվականից, նրա շոուների տոմսերը սկսեցին վաճառքի մեջ լինել։ Նրա 2014 թվականի Լոնդոնի և Էդինբուրգի ներկայացումներից հետո, Բալինջերը 11 օրանոց շրջագայություն է ունեցել։

2009 թվականին «Los Angeles Times»-ը նրա տեսահոլովակների մասին գրել է. «Այս կադրերը շատ հոյակապ են», իսկ *BroadwayWorld.com*-ը Բալինջերին նկարագրել է որպես «համացանցային սուպերաստղ»։ Լոնդոնի *Times* ամսագիրը մեկնաբանել է, որ չնայած Բալինջերի տեսահոլովակներն են Միրանդային նկատելի դարձրել, Միրանդան բեմի վրա է «գալիս դեպի կյանք»։ 2010 թվականին *BroadwayWorld*-ի տեսությունը Միրանդայի կենդանի կատակերգական ներկայացման վերաբերյալ ասել է, որ Բալինջերի 'Միրանդա Սինգս' կերպարը եզակի և օրիգինալ կերպար է, հնարված մի շատ ստեղծագործական երևակայությամբ։ Մի հին ասացվածք ասում է, որ վատ լինելու կամ այդպիսի վատ կերպար խաղալու համար տաղանդ է անհրաժեշտ։ Մեկ այլ մեկնաբանող ասել է «Այն այնքան ահավոր է, որ ուղղակի հիասքանչ է»։ *Woman Around Town*-ը Միրանդային կոչել է «Կատակերգական գլուխգործոց»։ Փերիս Հիլթոնը գովաբանել է Միրանդայի՝ «Chandelier» հիթ երգի պարոդիան՝ ասելով, որ այն «կատարելապես ֆանթաստիկ է և արժանի է ստանալ երաժշտական տեսահոլովակների պարոդիաների հաղթանակած մրցանակը»։ 2015 թվականին *Playbill* ամսագիրը նշել է. «Միրանդա Սինգսը մեծ տաղանդ է։ Իր դեմքի արտահայտություններով, դեմքը հարդարելու յուրօրինակ ձևով և իր՝ համարյա թե անհավատալի վոկալային տվյալներով նա մի նոր կերպար է բերում օնլայն երաժշտական տեսահոլովակների աշխարհ»։ *The Guardian* թերթը Միրանդայի ալիքը նկարագրել է հետևյալ կերպ. «Այն այնքան վատ է, որ հոյակապ է»։

2014, 2015 և 2016 թվականներից յուրաքանչյուրում Բալինջերն առաջադրվել է մեկ կամ ավելի «Teen Choice» մրցանակների համար, հաղթելով «Web Star։ Comedy» (Վեբ աստղ, կատակերգություն) մրցանակը 2015 թվականին։ Նա առաջադրվել է 3 հատ 2015 թվականի «Streamy Awards» մրցանակաբաշխության մրցանակների համար, հաղթելով «Լավագույն դերասանուհի» մրցանակը։ Միրանդան առաջադրվել է 2015 թվականի «People's Choice Award» մրցանակի համար և 2016 թվականի «Shorty Award» մրցանակի համար։ 2013 թվականի հեղինակներից մեկն ասել է. «Միայն իրական տաղանդավոր դերասանը կարող էր Միրանդայի կերպարը դարձնել բնականին նման և հավատալի, առավել ևս այնքան ներշնչող, որքան այն իրականում կա»։ AussieTheatre.com-ը նշել է. «Միրանդան ստեղծել է ՅուԹյուբի աշխարհի ամենահաջողակ պարոդիան»։ *Irish Independent* թերթի հեղինակներից մեկը գրել է. «Նրա կատարման մեջ կա մի ներշնչող քաղցրություն»։ 2015 թվականի թոփ 10 ամենից հաճախ որոնվող (նորաձևության առումով) հարցերից մեկը եղել է՝ Ինչպե՞ս հագնվել Միրանդա Սինգսի նման։ Բալինջերի հաջողությունը տարօրինակօրեն իրականացրել է Միրանդայի մոլորված երազանքները։

«Miranda Sings» ալիքը հավաքել է ավելի քան 1.1 բիլիոն դիտումներ և 7 միլիոն հետևողներ։ 2014 թվականին այն զբաղեցրել է 38-րդ հորիզոնական *New Media Rockstars*-ի «Բոլոր ժամանակների թոփ 100 ալիքներ» ցուցակում, իսկ 2015 թվականի հունվարին Միրանդան համարվել է «7-րդ ամենահայտնի ՅուԹյուբի բլոգեր» *Daily American*-ի կողմից։ Միրանդայի ամենահայտնի տեսագրությունը՝ Թեյլոր Սվիֆթի «Shake It Off» երաժշտական տեսահոլովակի պարոդիան, հավաքել է ավելի քան 51 միլիոն դիտում ՅուԹյուբում։ Իր տեսագրություններից 20-ը հավաքել են ավելի քան 20 միլիոն դիտում, 16-ը հավաքել են ավելի քան 10 միլիոն դիտում, ավելի քան 50-ը՝ ավելի քան 5 միլիոն դիտում, ավելի քան 170 տեսագրություն՝ ավելի քան 2 միլիոն դիտում, և ավելի քան 300 տեսագրություն հավաքել է 1 միլիոնից ավել դիտում։

## Ծանոթագրություններ

## Արտաքին հղումներ
* Պաշտոնական կայք
* Միրանդայի ալիքը ՅուԹյուբում
* Միրանդան՝ երգեցողության դասեր է տալիս
* Ինչպես գտնել սիրեցյալ
* Միրանդան The Tonight Show-ում
* Օրիգինալ երգ իր առաջիկա Haters Back Off! սերիալի վերաբերյալ

Կատեգորիա:Հորինված երգիչներ